朱君文拉遊浄明寺因迓張宰詩
作者：許景衡
朝代：宋

paragraphs: 火雲湧晴空，矗矗盡奇巘。
午汗麾白雨，俯仰無從遁。
招提據高岡，萬木森偃蹇。
涼飈落冰雪，爽籟發絲管。
朱侯真好事，十里過南坂。
憐我堕深甑，相將振餘喘。
欄干俯屈曲，巾屨容跣袒。
風苖翠浪翻，海嶼青螺遠。
况兹接尊酒，笑語傾懷悃。
浮雲識醉歌，彩羽驚檀板。
新涼知幾日，已覺秋風轉。
事業愧初心，明時羞冗散。
主人勤使事，暌闊心不展。
雙鳬歸未歸，紅日林梢晚。